Enver Hoxha
Enver Hoxha, 16.10.1908-11.4.1985, albansk politiker, Albaniens leder 1944-85. Hoxha studerede 1930-36 i Frankrig og Belgien og var 1934-36 sekretær ved Albaniens konsulat i Bruxelles. Han var medstifter af Albaniens kommunistiske parti i 1941 og blev leder af den kommunistiske modstandsbevægelse. I 1944 blev Hoxha leder af den albanske befrielsesregering og var premierminister indtil 1954. Da Den Albanske Folkerepublik blev udråbt i 1946, blev han tillige udenrigsminister og beklædte denne post indtil 1953; i 1954 blev han generalsekretær for Albaniens kommunistparti. I årene umiddelbart efter 2. Verdenskrig havde Albanien tætte forbindelser til Titos Jugoslavien, men relationerne blev afbrudt i 1948; i stedet knyttede Hoxha, der var en stor beundrer af Stalin, Albanien til Sovjetunionen. I den kinesisk-sovjetiske strid, som indledtes i 1960, støttede han Kina, og året efter brød Albanien med Sovjetunionen. De tætte bånd til Kina blev brudt i 1977, hvorefter landet isolerede sig fra omverdenen.
Hoxhas styre var ofte brutalt. Han opbyggede en personkult omkring sig og styrede Albanien enevældigt; 1981 overlod han dog en stor del af magten til sin efterfølger, Ramiz Alia.